Doložka finančných, ekonomických, environmentálnych vplyvov a vplyvov na zamestnanosť

I. Odhad dopadov  na verejné financie
Dotácia zo štátneho rozpočtu vo výške 1,2 mil. Sk bude použitá na úhradu nákladov spojených s budúcim prevodom nehnuteľností v správe Slovenského pozemkového fondu Bratislava. Finančné prostriedky vo výške 1,2 mil. Sk sú zabezpečené v rozpočtovej kapitole Ministerstva hospodárstva SR.

II. Odhad dopadov na obyvateľov, hospodárenie podnikateľskej sféry a iných právnických osôb
V lokalite Zlaté Moravce sa vybudovaním Priemyselného parku Zlaté Moravce – Pláne 1 vytvoria nové pracovné miesta, ktoré prispejú k zníženiu nezamestnanosti. Vytvorením 300 nových pracovných miest sa zvýšia odvody do fondov a daň zo mzdy, do celkových prínosov pre štátny rozpočet je potrebné tiež zahrnúť daň z pridanej hodnoty, daň z príjmu právnických osôb, daň z nehnuteľností a spotrebnú a cestnú daň.

III. Odhad dopadov na životné prostredie 
Prevádzka Priemyselného parku v Zlatých Moravciach bude dosahovať vo všetkých svojich parametroch také hodnoty, ktoré budú spĺňať zákonné požiadavky platné na území Slovenskej republiky. Zriadenie Priemyselného parku v Zlatých Moravciach nebude mať žiadne vážne dopady na životné prostredie. Vyplýva to aj zo schválených EIA štúdií. Park bude vybudovaný mimo obytných zón v susedstve existujúcich výrobných podnikov. 

IV. Odhad dopadov na zamestnanosť
Priemyselný park v Zlatých Moravciach predpokladá vytvorenie 300 nových pracovných miest. Samotná lokalizácia priemyselného parku umožňuje zamestnávať ľudí nie len priamo z regiónu Zlaté Moravce, ale aj z okolia. 

V. Analýza vplyvu na podnikateľské prostredie
Vybudovanie priemyselného parku Zlaté Moravce – Pláne 1 bude mať pozitívny vplyv na podnikateľské prostredie. Vybudovaním infraštruktúry sa vytvoria podmienky aj pre ďalších potenciálnych investorov, ktorí budú mať možnosť etablovať sa v priemyselnom parku.